Branden opstod i en affaldssilo på Energianlæg Aalborg.

Torsdag formiddag opstod der brand i en affaldssilo på Energianlæg Aalborg på Troensevej i Aalborg Øst. Det er ikke første gang, der er brand på energianlægget, så personalet gik hurtigt i gang med selv at håndtere branden, mens brandvæsnet blev kontaktet. Ifølge driftschefen for energianlægget, Henrik Skov, var der hurtigt styr på branden, som blev slukket i et samarbejde mellem personalet og Nordjyllands Beredskab. - Det er ikke noget, der sker tit, men vi har et fornuftigt internt beredskab, siger Henrik Skov. Lang kø Ingen mennesker var i fare ved branden, som heller ikke nåede at lave betydelig skade på siloen. En enkelt skraldebil kan have fået skader under branden, men det er endnu usikkert. Branden betød til gengæld, at der opstod en kø af skraldebiler, som skulle af med affald. - Lige nu bliver de omdirigeret, for vi kunne selvfølgelig ikke smide mere brandbart affald ovenpå branden, siger Henrik Skov, som også fortæller, at køen nu er væk. Årsagen til branden kendes ikke, men på energianlægget ser de nu video-overvågningen igennem for at få det klarlagt.